Ahogy az a korábbi jelentésben már szerepelt, Magyarország és Lengyelország az a két tagállam, amely nem helyezett még át egyetlen személyt sem, Lengyelország pedig 2015. december 16. óta nem tett kötelezettségvállalást. Emellett a Cseh Köztársaság 2016 májusa óta nem tett vállalást, és 2016 augusztusa óta egyetlen személyt sem helyezett át. Ezeknek az országoknak haladéktalanul be kell kapcsolódniuk a vállalástételbe és az áthelyezésbe.

A 22 504 személy áttelepítésére vonatkozó 2015. júliusi tanácsi következtetések végrehajtása terén a haladás folytatódik. Számos jelentős vállalásokat tevő tagállam már teljesítette kötelezettségeit, és ezek erőfeszítéseiket most az EU–Törökország nyilatkozat keretében történő áttelepítésekre összpontosítják. Azoknak a tagállamoknak, amelyek még nem hajtottak végre áttelepítést vagy messze járnak célkitűzéseik elérésétől, haladéktalanul fokozniuk kell erőfeszítéseiket.

Ami Görögországot illeti, az áthelyezési átadások a nyári hónapokban 1 700 főnél stabilizálódtak. Ugyanakkor további erőfeszítésekre van szükség az arra jogosult valamennyi kérelmező áthelyezéséhez. A szeptember 4-i állapot szerint 27 382 személyt vettek nyilvántartásba áthelyezésre és legalább még 2 800 személyt át kell helyezni. A tagállamoknak a továbbiakban is erőfeszítéseket kell tenniük annak biztosítása érdekében, hogy valamennyi arra jogosult migránst ténylegesen áthelyezzék.

Olaszországban, ahol a migrációs nyomás továbbra is nagyon magas, még mindig jelentős számú áthelyezésre jogosult migráns található. 2017-ben mostanáig viszonylag kevés eritreai – az állampolgárság alapján Olaszországban leginkább áthelyezésre jogosult csoport – érkezett. 2017 eleje óta több mint 5 600 eritreai érkezett Olaszországba, a 2016-ban érkezett 20 700 fő mellé, és közel 2 000 szíriai érkezett az olasz partokra. Mivel az áthelyezés jelenlegi üteme még mindig nem elégséges valamennyi arra jogosult áthelyezéséhez, elengedhetetlenül fontos, hogy a tagállamok most teljesítsék kötelezettségvállalásaikat és jogi kötelmeiket, és jelentősen fokozzák az Olaszországból történő áthelyezésekre fordított erőfeszítéseiket. Ez elősegítené a megterhelt olasz menekültügyi és befogadási rendszerekre nehezedő nyomás csökkentését.

·A tagállamoknak a továbbiakban is szükség szerint vállalásokat kell tenniük annak biztosítása érdekében, hogy valamennyi arra jogosult kérelmezőt ténylegesen áthelyezzék. Különösen azoknak a tagállamoknak, amelyek még nem használták ki teljeskörűen áthelyezési kvótáikat, fokozniuk kell kötelezettségvállalásaikat és fel kell gyorsítaniuk az arra jogosult kérelmezők áthelyezését.

Az áthelyezésre jogosult 586 kísérő nélküli kiskorú közül augusztus 31-ig 420-at helyeztek át. Ugyanazok a tagállamok (Belgium, Németország, Írország, Hollandia és Spanyolország) továbbra is helyeket ajánlanak fel a kiszolgáltatott helyzetben lévő kérelmezők e kategóriájának áthelyezéséhez, amit a Bizottság üdvözöl. Ugyanakkor alapvető fontosságú, hogy valamennyi tagállam fogadjon be áthelyezési kérelmeket e különösen kiszolgáltatott helyzetben lévő csoport vonatkozásában. A Bizottság arra ösztönzi a tagállamokat, hogy folytassák a regisztrált, szüleiktől elválasztott kiskorúak áthelyezéséhez szükséges férőhelyek rendelkezésre bocsátását, és kerüljék a túlságosan korlátozó jellegű politikákat a családi kapcsolatok bizonyítására vonatkozóan. A gyermek mindenek felett álló érdeke határozza meg először azt, hogy a kiskorút át kell-e helyezni, másodszor pedig azt, hogy melyik tagállamba.

Augusztusban az áthelyezések száma közel 1 800 fő volt. A program végrehajtásának végső fázisában a legszűkebb keresztmetszetet az egyes áthelyezési céltagállamoknak az áthelyezési kérelmek havi vállalásokkal azonos ütemű feldolgozására vonatkozó kapacitáshiánya jelenti. Ahogy az már korábban említésre került, a feldolgozására vonatkozó kapacitáshiány fő következménye a válaszok késedelme volt, továbbá a nemzeti biztonsági szolgálatok által elvégzendő ellenőrzések elmaradása, különösen akkor, amikor az ország áthelyezést és áttelepítést is végez egyidejűleg.

A korábbi jelentésnek megfelelően Málta és Lettország a rá eső teljes kvótát teljesítette, és Norvégia is teljesítette kötelezettségvállalását. Ezen túlmenően a szeptemberre tervezett és végrehajtott áthelyezési átadásokkal Finnország kvótája több mint 90 %-át teljesíti, Litvánia és Luxemburg pedig kvótája több mint 85 %-át helyezi át. Ezen túlmenően Svédország – amely csak júniusban kezdte meg az áthelyezéseket – kvótája közel 70 %-át áthelyezte. Ugyanakkor annak ellenére, hogy bejelentette szándékát a Görögországból történő áthelyezések megkezdésére, Ausztria egyelőre nem tett hivatalos kötelezettségvállalást. A Bizottság azt várja, hogy Ausztria ezt mielőbb, sürgősen megtegye.

A szeptember 4-i adatok szerint összesen 27 382 személy nyújtott be kérelmet az áthelyezési program keretében; 19 244 személyt már áthelyeztek, ugyanakkor 2 741-en még áthelyezésre várnak. 2017. szeptember 26-ig még regisztrálhatók áthelyezést kérelmező újabb személyek, és egyeseket kizárhatnak az áthelyezési programból, mindazonáltal az áthelyezés céljából regisztrált személyek teljes száma várhatóan változatlan marad. A kezdetben a dublini eljárásba becsatornázott 1 500–2 000 személy lehetséges, hogy visszakerül az áthelyezési programba, így az áthelyezésre váró személyek száma 4 700 körülire emelkedhet. Emiatt alapvető fontosságú, hogy a tagállamok továbbra is rendszeresen tegyenek vállalásokat.

A 2017-ben érkezett áthelyezést kérelmezők azonosítása és regisztrálása: további gyorsításra van szükség valamennyi arra jogosult áthelyezésének lehetővé tételéhez

A 2016-ban Olaszországba érkezett 20 700 jelentkezőn felül körülbelül 7 600 arra jogosult (főleg eritreai és szíriai) érkezett Olaszországba 2017 során, akik közül csak körülbelül 4 000 főt vettek nyilvántartása áthelyezési céllal 2017-ben, és körülbelül 11 000 személyt regisztráltak a program kezdete óta. Az eritreaiak azonosításának, nyilvántartásba vételének és az ügyeik feldolgozásának üteme ugyanakkor nem igazodik az arra jogosult kérelmezők Olaszországba történő érkezésének üteméhez. E vonatkozásban Olaszországnak sürgősen fokoznia kell az érkező, valamennyi jogosult kérelmező azonosítását és nyilvántartásba vételét, valamint az ügyek feldolgozásának ütemét, hogy az áthelyezési kérelmeket gyorsabban és a tagállamok által tett kötelezettségvállalásokat követően azonnal be lehessen nyújtani az áthelyezési céltagállamokhoz.

E célból Olaszországnak az EASO támogatásával tájékoztatnia kell az áthelyezési programról a helyi hatóságok körében és a befogadóállomásokon. E tevékenység körébe tartozik annak biztosítása is, hogy azon potenciális jelöltek, akik jelenleg az olasz hivatalos befogadó rendszeren kívül vannak, szintén gyorsan nyilvántartásba és az áthelyezési programba kerüljenek. Az EASO tájékoztató kampányt és az EASO áthelyezési forróvonalat a lehető legszélesebb körben kell használni. E célból az olasz hatóságok és az EASO közötti szoros együttműködés elengedhetetlen. Ezen túlmenően az EASO készen áll a mobilcsapatai számának további növelésére és aktív jelenlétük fokozására az összes olyan potenciális áthelyezésre jogosult kérelmező elérése érdekében, akiket még nem vettek nyilvántartásba, hogy megkönnyítse a programba való regisztrálásukat és ügyük kezelését. Gentiloni miniszterelnök Juncker elnöknek, Timmermans első alelnöknek és Avramopulosz biztosnak írt augusztus 14-i levelét követően az EASO-val folytatott együttműködést szorosabbra kell fűzni.

Kötelezettségvállalások és áthelyezések: a tagállamoknak az eljárás valamennyi szakaszát fel kell gyorsítaniuk, miközben több vállalásra van szükség az összes jogosult kérelmező gyors áthelyezéséhez

A Bizottság üdvözli az első 15 kérelmező áthelyezését Olaszországból Ausztriába, valamint a Franciaország és Spanyolország által nemrég tett fokozott vállalásokat, amelyeket most tényleges áthelyezéseknek kell követniük. Az Olaszországból Szlovákiába történő első áthelyezési ügyeket jelenleg dolgozzák fel, és a Bizottság azt várja, hogy az első átadásokra haladéktalanul sor fog kerülni. Németországnak és Svájcnak továbbra is csökkentenie kell a késedelmeket, tekintettel arra, hogy egyes áthelyezési kérelmek tavaly óta függőben vannak.

Ezen túlmenően – az Olaszország által tett felhívást követően – a kiegészítő biztonsági interjúra vonatkozó függőben lévő kétoldalú megállapodásokat a lehető leghamarabb meg kell kötni az érintett tagállamokkal, hogy az áthelyezések e tagállamokba azonnal meginduljanak. E vonatkozásban a Bizottság üdvözli az Észtország által nemrég tett kötelezettségvállalást, és azt várja, hogy ezt hamarosan kövessék az első átadások.

Ahogy az az előző jelentésben is szerepelt, a 2017. szeptember 26-ig érkező személyeket ezt követően észszerű határidőn belül még mindig át lehet helyezni, feltéve, hogy megfelelnek a jogosultsági feltételeknek. Ehhez az szükséges, hogy a tagállamok továbbra is tegyenek további helyekre kötelezettségvállalásokat, hogy Olaszország az áthelyezési kérelmeket e dátum után is küldhesse, amint az arra jogosult kérelmezőket regisztrálták és aktájuk elkészült. A megfelelő számú kötelezettségvállalás biztosításakor a tagállamoknak (név szerint Észtországnak és Szlovákiának) tartózkodniuk kell a túlságosan korlátozó jellegű preferenciáktól, amelyeket Olaszország szinte képtelen teljesíteni. Ezen túlmenően az áthelyezési program végső szakaszának hatékony és zökkenőmentes végrehajtása érdekében a jelentős havi kötelezettségvállalást tett tagállamok előtervezése és koordinációja alapvető fontosságú lesz.

Kísérő nélküli kiskorúak áthelyezése

A kíséret nélküli kiskorúak Olaszországból történő első, 2017. májusi áthelyezése óta 31 kíséret nélküli kiskorút helyeztek át Olaszországból – 26 Hollandiába, 2 Belgiumba, 2 Norvégiába és 1 Németországba került. Ezen túlmenően egy újabb ügyet fogadtak el és 59 további ügyre vonatkozó kérelmet küldtek meg tagállamoknak, és további 80 ügy áll készen benyújtásra, valamint még több ügy előkészítése van folyamatban.

A pozitív fejlemények a Bizottság olaszországi csapata, az olasz hatóságok és az EASO koordinált fellépésének eredményei. Egy kétoldalas, lépésenkénti ismertető összegzés magyarázza el a kíséret nélküli kiskorúak számára fennálló áthelyezési eljárást, amelyet megküldtek a szicíliai prefektúráknak és questuráknak. Ezen túlmenően egy EASO mobil csapatot helyeztek ki a szicíliai questurához. Ez a csapat augusztus közepén kezdte meg az áthelyezésre jogosult kíséret nélküli kiskorúak regisztrálását megkönnyítő munkáját.